## Rješenje kojim se Investicijskom društvu Argus vrijednosnice d.o.o., Zagreb, oduzima dozvola za obavljanje poslova s vrijednosnim papirima

### NN 13/2010 (27.1.2010.), Rješenje kojim se Investicijskom društvu Argus vrijednosnice d.o.o., Zagreb, oduzima dozvola za obavljanje poslova s vrijednosnim papirima

HRVATSKA AGENCIJA ZA NADZOR FINANCIJSKIH USLUGA

324

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 584. stavak 6. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, u postupku povodom Izvještaja investicijskog društva Argus vrijednosnice d.o.o., Zagreb, Palmotićeva 32/A, o usklađenju s odredbama Zakona o tržištu kapitala, na sjednici održanoj 21. siječnja 2010. godine donijela je

RJEŠENJE

1. Investicijskom društvu Argus vrijednosnice d.o.o., Zagreb, Palmotićeva 32/A, oduzima se dozvola za obavljanje poslova s vrijednosnim papirima, izdana temeljem rješenja Hrvatske agencije za nadzor financijskih usluga 18. listopada 2007. godine.

2. Dozvola za obavljanje poslova s vrijednosnim papirima investicijskom društvu Argus vrijednosnice d.o.o., Zagreb, Palmotićeva 32/A, prestaje važiti s danom dostave ovog rješenja investicijskom društvu.

3. Investicijsko društvo ponovni zahtjev za izdavanje odobrenja za rad u skladu s odredbama Zakona o tržištu kapitala ne može podnijeti prije proteka roka od jedne godine od dana oduzimanja dozvole.

4. Ovo rješenje upisuje se u Registru društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 110.

5. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je u predmetu klase: UP/I-451-04/07-02/67, rješenjem od 18. listopada 2007. godine, investicijskom društvu Argus vrijednosnice d.o.o., Zagreb, Palmotićeva 32/A, (dalje: Društvo) izdala dozvolu za obavljanje poslova s vrijednosnim papirima iz članka 34. točke 1., 2., 3., 4., i 7. Zakona o tržištu vrijednosnih papira (»Narodne novine« br. 84/02 i 138/06).

Brokerska društva koja na dan stupanja na snagu Zakona o tržištu kapitala (»Narodne novine« br. 88/08, 146/08 i 74/09, dalje: ZTK), imaju dozvolu za obavljanje poslova s vrijednosnim papirima upisanih u sudski registar, nastavljaju poslovati kao investicijska društva prema ZTK-a na temelju postojeće dozvole, na način propisan odredbom članka 584. stavak 1. ZTK-a.

U konkretnom slučaju, Društvo je na temelju navedene zakonske odredbe, nastavilo obavljati investicijske usluge i aktivnosti iz članka 5. stavak 1. točka 2., 3., 4. i 5. ZTK-a.

U Agenciji je, 6. srpnja 2009. godine, zaprimljen Izvještaj o usklađenju Društva sukladno odredbama ZTK. U provedenom postupku utvrđeno je da uz predmetni Izvještaj o usklađenju Agenciji nije dostavljena sva dokumentacija propisana odredbom članka 584. stavak 4. ZTK. Stoga je Agencija, pismenima od 17. kolovoza i 15. rujna 2009. godine, pozvala Društvo dostaviti svu propisanu dokumentaciju.

Podneskom od 23. studenoga 2009. godine, Društvo je obavijestilo Agenciju da će na temelju odluke članova Društva prenijeti poslovanje na drugo investicijsko društvo, te je podneskom od 17. prosinca 2009. godine, obavijestilo Agenciju o poduzetim radnjama u svrhu prijenosa poslovanja Društva.

Također, u podnesku od 30. prosinca 2009. godine, Društvo je Agenciji dostavilo izjave kako slijedi:

– Izjavu da je Društvo s 29. i 30. prosinca 2009. godine, zatvorilo sve račune klijenata i da nema registriranih pozicija u sustavu Središnjeg klirinškog depozitarnog društva d.d. (dalje: SKDD),

– Izjava da Društvo nema dospjelih obveza prema Zagrebačkoj burzi d.d., Agenciji i SKDD-u,

– Izjava da Društvo nema otvorenih naloga u Knjizi naloga.

U provedenom postupku utvrđeno je da je Društvo, temeljem Odluke SKDD-a o isključenju člana sudionika SKDD-a, s 22. prosinca 2009. godine, trajno isključeno iz članstva te korištenja svih usluga koja su istome pripadala kao Članu sudioniku SKDD-a. Isto tako, na temelju Odluke Zagrebačke burze d.d., Društvu je 22. prosinca 2009. godine prestalo članstvo na Zagrebačkoj burzi.

Odredbom članka 584. stavak 6. ZTK propisano je da ako investicijsko društvo ne postupi u skladu odredbama stavka 4. istog članka ZTK, Agencija može investicijskom društvu oduzeti dozvolu iz članka 584. stavka 1. ZTK. U tom slučaju, investicijsko društvo dužno je prestati obavljati djelatnosti za koje ima dozvolu za rad i brisati iste djelatnosti iz sudskog registra. Investicijsko društvo ponovni zahtjev za izdavanje odobrenja za rad u skladu s odredbama ZTK ne može podnijeti prije proteka roka od jedne godine od dana oduzimanja dozvole.

Odredbom članka 19. stavak 1. točka 3. ZTK propisano je da odobrenje za rad prestaje važiti na vlastiti zahtjev investicijskog društva, dostavom rješenja Agencije.

Slijedom izloženog, Agencija je temeljem prethodno navedenih odredbi ZTK-a, odlučila kao u točki 1., 2. i 3. izrjeke ovog rješenja.

Oduzimanje dozvole za obavljanje poslova s vrijednosnim papirima, odnosno brisanje Društva provest će se u Registru društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, u kojem je Društvo bilo upisano pod rednim brojem 110.

Sukladno odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-02/38

Urbroj: 326-111/10-19

Zagreb, 21. siječnja 2010.

Predsjednik Uprave
Ante Samodol, v. r.

Rješenje, NN 13/2010-324